भोपाल स्टेशन: अब मेंबर तय करेंगे री-डेवलपमेंट का प्लान
भोपाल | भोपाल रेलवे स्टेशन के री-डेवलपमेंट की प्रक्रिया शुरू हो गई है। इसके तहत मेंबरों की नियुक्ति की जा रही है। यह मेंबर ही तय करेंगे कि स्टेशन पर यात्री सुविधाएं किस तरह बढ़ाई जाएं। बिल्डिंग के माले कितने हों, एस्केलेटर और लिफ्ट किस तरह लगाई जाएं कि यात्रियों को ज्यादा से ज्यादा सुविधा मिल सके। इस तरह के सुझाव देने के लिए मेंबरों की नियुक्ति 25 अप्रैल तक कर ली जाएगी। पश्चिम-मध्य रेलवे के प्रवक्ता सुरेंद्र यादव का कहना है कि मेंबर्स की देखरेख में ही री-डेवलपमेंट का काम होगा।
बजट में भोपाल स्टेशन के री-डेवलपमेंट के लिए 78 करोड़ मंजूर किए गए हैं। यह राशि पहले चरण में स्टेशन बिल्डिंग, सड़क, ऑफिसों की शिफ्टिंग, पार्किंग जैसे मूलभूत कार्यों पर खर्च होगी। अगले चरण में इससे दो गुना बजट जारी किया जाएगा। री-डेवलपमेंट का काम तीन साल में पूरा करने की समय सीमा रेलवे ने तय की है। इस काम को रेलवे पीपीपी के आधार पर ही पूरा करवाएगा पर मेंबर लगातार इस पर नजर रखेंगे।
hin_Deva hin_Deva hin_Deva